Pafendall
De Pafendall ass ee vun de 24 offizielle Quartiere vun der Stad Lëtzebuerg.

Geographie 
De Pafendall läit an der Ënnerstad, am Uelzechtdall, tëscht de Quartieren Eech a Weimeschkierch am Norden a Clausen am Süden. Ëstlech dervu läit de Kierchbierg a westlech de Stadgronn, d'Uewerstad an de Lampertsbierg. De Quartier Pafendall besteet aus dem Pafendall selwer an aus dem Sichenhaff am Norden.

Op all Säit vun der Uelzecht steet eng gutt erhale Paart vun der Vaubans-Festung: lénks d'Eecher Paart (Porte d'Eich) a riets d'Sichepaart (Porte des Bons-Malades). Béid Paarte sinn iwwer de Béinche matenee verbonnen. Aner Repère sinn d'Rout Bréck, den neie Panorama-Lift, den Arrêt Pafendall-Kierchbierg mam Funiculaire, de Siège vum Sang a Klang an den Oekozenter.

De Pafendall huet eng Fläch vun 37,52 ha a läit op enger Héicht tëscht 238,9 an 293,0 m.

Geschicht
Schonn zu Réimerzäiten war am Pafendall eng Bréck iwwer d'Uelzecht, iwwer déi d'Strooss vu Reims op Arel a weider op Tréier gefouert huet. Iwwerreschter vun der Réimerbréck si bei Niddregwaasser an der Uelzecht no bei der haiteger Bréck (rue du Pont) vis-à-vis vun der Pafendaller Kierch ze gesinn.

Den 30. Mee 1976 owes gouf et am Pafendall eng schwéier Explosioun an e grousst Feier. D'Ursaach war Bensinn, deen zu Zéisseng vum Chauffer vun enger Transportfirma iertemlecherweis an d'Kanalisatioun lafe gelooss gouf, an där d'Gase méi spéit duerch Fonke vun engem Killaggregat explodéiert sinn. Den Ausgangspunkt vun der Explosioun war Beim Béinchen, an deen Deel vum Pafendall war komplett an e Koup gefall. Et goufen dräi Doudeger a 17 Schwéierblesséiert dovun 2 Pompjeeën. 45 Leit déi keen Daach méi iwwer dem Kapp haten, goufen an der Jugendherberg opgeholl. Eng Plack an der rue du Pont erënnert un d'Accident.

D'Pafendaller Kierch
Nodeem d'Pafendaller Kierch hir Dieren1847 opgemaach hat, goufen de Pafendall an de Sichenhaff vun der Par Sankt Méchel lassgeléist an als eege Par etabléiert.

D'Kierch ass no dem Zweete Weltkrich bekannt ginn, well den deemolege Paschtouer Jean-Pierre Ries a säi Koschter Hary Wiesen mat Hëllef vun der Thérèse Strauss ënner Liewensgefor sechs Lëtzebuerger Zwangsrekrutéiert am Kierchtuerm verstoppt haten, Lëtzebuerger, déi net an enger preisescher Uniform kämpfe wollten. Et waren dat de Vic Fischbach, de René Schiltz (Brudder vum Aloyse Schiltz), de Gaston Kerger, den Nicolas Schaefers, den Emile Schaefers an de Lucien Kraus.

Awunner 
Op den  hunn am Pafendall  Leit gewunnt, wouvun  % Lëtzebuerger waren, géintiwwer  % Auslänner.

Fliederchersdag
Den drëtte Sonndeg no Ouschtere gëtt um Sichenhaff de Fliederchersdag gefeiert. Den Interesseveräi vum Pafendall-Sichenhaff, deen d'Feier organiséiert, verdeelt deen Dag virdrun, um Samschdeg, no enger Mass an der Kapell um Kierfecht, Eeërfliedercher un d'Leit.

Kuckeswäertes
 Déi fréieren Zivilhospiz vun der Stad Lëtzebuerg an der Muerbels, an deem haut en Altersheem ass.
 Déi fréier Moschterfabréck Moutarderie de Luxembourg mat donieft der Muerbelsmillen.
 De Béinchen, Bréck iwwer d'Uelzecht tëscht der Eecher Paart an der Sichepaart.
 De Féngerlek, de Schaarschtech vum fréiere Waasserwierk.

Veräiner
 De Gesangsveräin Sang & Klang Pafendall.
 De Foussballklub FC Red-Black Pfaffenthal deen um Stade Gaston-Diderich seng Heemspiller gespillt huet gouf 1909 gegrënnt, an huet 2007 mam FC Egalité Weimerskirch zum FC Red-Black/Egalité Pfaffenthal fusionéiert.

Bekannt Leit aus dem Pafendall
 Emmanuel Limpach (1721-1793), leschten Abt vun der Abtei Iechternach
 Jean Mersch (1819-1879), Buergermeeschter vun der Stad Lëtzebuerg
 Théophile Funck-Brentano (1830-1906), Dokter an der Medezin, Soziolog
 Laurent Menager (1835-1902), Museker, Komponist
 Nicolas Gonner (1835-1892), Historiker, Schrëftsteller
 Martin Blum (1845-1924), Paschtouer, Historiker
 Albert Jean-Marie, Baron Keucker de Watlet (1851-1943), Generolleitnant an der belscher Arméi an Administrateur vun der Banque Centrale Luxembourgeoise
 Wilhelm Hülsemann (1871-1821), Paschtouer, Auteur
 Alfred Kowalsky (1879-1943), Komponist
 Henri Pensis (1900-1958), Museker, Dirigent
 Jacques Leurs (1910-1968), Gewerkschaftler, am Pafendall opgewuess

Filmer iwwer de Pafendall
 1947: 100 Joer Porfeier 1947. De Film gouf vun der Firma Photo-Hall Bertogne realiséiert. En ass am CNA zu Diddeleng archivéiert.
 1982: 125 Joer Sang a Klang. De 45-Minutte-laange Film ass vum Amateur-Cinéaste Henri Eltter. Et geet ëm d'Veräinsgeschicht, mä och ëm d'Pafendaller Festungs- a Lokalgeschicht. En ass am CNA zu Diddeleng archivéiert.
 1991: Le pont rouge vum Geneviève Mersch. Am Film geet et ëm d'Reaktioun vun de betraffene Pafendaller Awunner op alles wat vun der Rouder Bréck an de Pafendall erof gefall ass, inklusiv d'Mënschen déi d'Flemm mam Liewen haten, dat bis datt 1993 e Schutzgelänner installéiert war.
 2001: D'Stopp an der Pafendaller Kiirch 1943-1944. De Film gouf am Joer 2001 vum René Schiltz am Optrag vun den Enrôlés de force realiséiert. Am Film geet et ëm déi sechs Refractairen déi am Zweete Weltkrich ënner dem Daach an der Pafendaller Kierch verstoppt waren. En ass am Besëtz vum CNA. All d'Acteure ware Member vum Sang a Klang Pafendall.

Literatur
 Kanner o Kanner: Le quartier du Pfaffenthal-Siechenhof . Luxemburg, Editions SILPS, 2020, 272 S.
Ruppert R. „Vor 40 Jahren starben bei einer Explosion in Pfaffenthal drei junge Menschen. - Wie Phönix aus der Asche“ op www.wort.lu an an der gedréckter Versioun am Luxemburger Wort vum 30. Mee 2016, S. 19 (PDF)
Hermes, S. „Mäi Quartier - Pfaffenthal: Ein Dorf inmitten der Stadt“ op www.wort.lu an an der gedréckter Versioun („Die grüne Lunge der Hauptstadt“) am Luxemburger Wort vum 26. / 27. Mäerz 2016, S. 36 (PDF)
 Bley, N. & F. Théato (Koord.), 2007. Société chorale royale grand-ducale Sang & Klang Pafendall 1857-2007. Éditions Sang & Klang Pafendall. Dréckerei Victor Bück, Lëtzebuerg. 204 S.
Fernand Théato, 2006, Pafendall, geographeschen Zentrum vun der Stad Lëtzebuerg an: Kräiz a quier duerch d'Stad an d'Gemeng Lëtzebuerg, Chorale Sang & Klang. S. 82-87
 Service des sites et monuments nationaux, 2005. L'héritage culturel Vauban à Luxembourg. Guide historique. Éditions Saint-Paul, 103 S. (D'Broschür gëtt et och an anere Sproochen).
 ons stad Nr. 13, 1983. Spezialnummer iwwer de Pafendall.
 Clesse, R.. Um "Béinchen" rührt sich was. Der Wiederaufbau soll Ende 1985 abgeschlossen sein. S. 14-15. PDF
 125 Joer Sang a Klang Pafendall, 1982. Dréckerei Print-Service, Lëtzebuerg, 280 S.
 Krier, G. Markante Persönlichkeiten aus Pfaffenthal. S. 61-63.
 Schiltz, R. D'Jongen aus dem Tuurm. S. 172-174.
 Koltz, J.-P.. Pfaffenthal. S. 225-239.
 Geschichtleches iwwer d'Brauereien op der Websäit vu rivesdeclausen.eu

Kuckt och 
 Théiwesbur
 Sichenhaff
 Kapell um Sichenhaff
 Pafendaller Kierch
 Jugendherberg Stad Lëtzebuerg
 Lift Pafendall-Uewerstad

Um Spaweck 

 Websäit vum Interesseveräin Pafendall-Sichenhaff 
 Websäit vun der Uni Lëtzebuerg iwwer d'Leprastatioun um Sichenhaff
 Eng Kaart vum Pafendall mat de lëtzebuergesche Stroossennimm.

Billergalerien